**ДО**

**Д-Р ИЛИЯ ТОНЕВ,**

**УПРАВИТЕЛ НА „ МБАЛ СВЕТИ ВРАЧ“ ЕООД**

**ГР. САНДАНСКИ**

**ДОКЛАД**

от

Валентина Михайлова Глинджурска,

юрисконсулт на „ МБАЛ Свети Врач “ ЕООД

Уважаеми д-р Тонев,

По повод постъпило искане с Изх. № 29-00-20/ 29.12.2015 г. от Община Сандански за отговор относно питане / с Вх. № 1227/18.12.2015 г./ на Яне Янев, общински съветник в Общински съвет- Сандански, изразявам следното становище:

Настоящият доклад обхваща становище по проблеми № 2, № 3, № 5, пример 5 от питането.

**По проблем № 2 от Питането:** *„В края на сегашния си мандат управителят на общинското дружество д-р Тонев е предприел големи структурни и кадрови промени, което поражда подозрението, че има задкулисна договорка/ още преди да има решение на настоящия Общински съвет/ договорът му да бъде подновен. Само до настоящия момент са съкратени 18 души / можем да гадаем колко още съкратени ще има/, като 11 от тях са в трудоспособна възраст, а това евентуално би въвлякло дружеството в съдебни спорове за доказване на обективността при подбора на съкратените. Това ще доведе до финансови загуби за дружеството, ако съдът реши, че те са били съкратени неправомерно, т.е ще трябва да се изплащат обезщетения.“*

Д- р Тонев е заявил на състоялия се на 20.10.2015 г. Медицински съвет, че в края на управленски мандат не предприема сериозни управленски решения и кадрови промени, но настоятелните искания на синдикалните организации в болницата; изтичащите договори на началниците на отделения и еднозначното предписание на Дирекция „Медицински одит“ към Министерство на здравеопазването за назначаването на старшите сестри след проводен конкурс; предстоящата от 01.04.2016 год. реформа във финансирането на болничната медицинска помощ, наложиха неотложни действия и структурни промени. Всичко това е свързано и с предстоящата през 2016 год. Акредитация на болницата. Това негово изказване е документирано надлежно в Протокола от Медицинския съвет.

Съгласно т. 5.3 и 5.4 от Договор № 292/27.02.2013 г. за възлагане на управлението на МБАЛ „Свети Врач“ ЕООД, сключен между Община Сандански и д-р Илия Тонев, управителят е работодател на всички работещи в лечебното заведение и в тази връзка има правомощията да извършва структурни и организационни промени. В резултат на проведените на основание чл. 52, ал. 1, т. 1 от Кодекса на труда срещи между Работодател, представените синдикални организации в Болницата– КТ ПОДКРЕПА и КНСБ и медицинския персонал на МБАЛ „Свети Врач“ ЕООД, по повод водене на колективни преговори за изменение на КТД, както и проведен Медицински съвет, бе отчетена необходимостта от извършване на структурни промени, бе утвърдено ново длъжностно разписание в сила от 01.01.2016 г, чрез което се определи числеността на персонала след отчитане на функционалните особености на всяко от структурните звена/ отделения, обема на дейността и постигнатите резултати. В изпълнение на чл. 11 и 12 от Колективен трудов договор */Работодателят информира и обсъжда със синдикатите необходимостта от структурни промени и съкращения, принципите и критериите за извършване на промените и съкращенията*/, работодателят уведоми синдикалните организации, че пристъпва към структурни промени, изразяващи се в съкращаване на щата съгласно утвърдена Процедура за подбор на основание чл. 329, ал. 1 от КТ. Целта на процедурата бе да регламентира реда за извършване на съкращаване на персонал **/ непопадащ в хипотезата на пар.1, т. 9, буква „б“ от КТ за масови уволнения/**, заемащ една и съща длъжност в отделенията- санитари по чл. 328, ал. 1, т. 2 (съкращаване на щата) от Кодекса на труда.

В резултат на извършените структурни промени и щатно разписание в сила от 01.01.2016 г. предизвестия за прекратяване на трудовото правоотношение са получили:

* На основание проведена процедура за подбор / чл. 329 от КТ, във връзка с чл.328, ал. 1, т. 2- съкращаване на щата/са връчени предизвестия за прекратяване на трудовото правоотношение с 10 служители- 7 санитари и 2- мед. секретари с немедицинско образование; ½ щат за рентгенов лаборант в звено Инвазивна кардиология. **Общо към настоящия момент са прекратени трудовите правоотношения за 6 1/2 длъжности.**
* Поради придобито право на пенсия за осигурителен стаж и възраст, на основание чл. 328, ал. 1, т. 10 от КТ е връчено писмено предизвестие за прекратяване на трудовото правоотношение с 1 служител- мед. сестра.
* На основание чл. 328, ал. 1, т. 10а от КТ поради придобито и упражнено право на пенсия за осигурителен стаж и възраст са връчени писмени предизвестия за прекратяване на трудовото правоотношение с 3 служители- мед. сестри.

На 4 лица, заемащи длъжността Мед. секретар в отделенията и притежаващи диплома за мед. сестра, поради необходимостта от специалисти по здравни грижи в отделенията, е предложено да заемат длъжността Мед. сестра, т.е. същите са преназначени.

На 1 лице, заемащо длъжността Мед. лаборант в Отделение по обща и клинична патология е предложено да заеме длъжността Мед. лаборант в Клинична лаборатория, т.е. същото е преназначено.

От 01.01.2016 г. са назначени 6 души по Програма за временна заетост, насочени от Дирекция „ Бюро по труда“ – Сандански, възнагражденията на които се изплащат от Агенцията по заетостта.

От гореизложеното става ясно, че до този момент съкратени са **не 18, а 6-ма служители, и 4- ма са придобили право на пенсия за осигурителен стаж и възраст.**

В общинска администрация са представени копия от протоколите за подбор на подлежащите на съкращение, от които е видно че подборът е извършен по обективни критерии.

Упражняването на правомощията на управителя, в качеството му на работодател, изразяващи се във възникване, съществуване, изпълнение и прекратяване на трудовите правоотношения, както и извършване на структурни промени, е негово право и задължение, делегирани му от закона и Договора за възлагане на управлението, а твърденията, че извършването на структурни промени поражда подозрения за задкулисни договорки са несериозни и необосновани. Съжденията и догадките „още колко съкратени ще има“ и дали това „**евентуално“** би въвлякло дружеството в съдебни спорове и финансови загуби“ също са несъстоятелни.

Процедурата за извършване на структурни промени е инициирана в резултат на общи колективни преговори и е подчинена на нормативните изисквания на Кодекса на труда и актовете по прилагането му. Освен това работодателят е изпълнил и задължението си съгласно чл. 11 и 12 от КТД да уведомява представените синдикални организации за предприетите структурни промени. Освен това, процедурата за извършване на структурни промени и съкращаване на персонал не попада в хипотезата на пар.1, т. 9, буква „б“ от КТ за масови уволнения, тъй като списъчният състав на заетите в месеца, предхождащ извършването на подбора е 250 служители, а броят на уволнените е едва 2,4 % от броя на служителите в болницата.

**По проблем № 3 от Питането: „***На Общинския съвет не е известно какви договори за обществени поръчки и търгове са сключвани от дружеството за консумативи, материали и медикаменти. Следва да се направи одит най- малкото на един 5- годишен период или поне за трите години на продължения договор за управление. Да бъде проверено как се променят цените на консумативите, материалите и медикаментите по тези търгове. Би трябвало цените на медикаментите, консумативите и материалите да бъдат фиксирани за периода, за който е сключен договорът по съответния търг.“*

МБАЛ „Свети Врач“ ЕООД е Възложител по смисъла на чл. 7, т. 3 от Закона за обществените поръчки. В това си качество МБАЛ „Свети Врач“ ЕООД, чрез лицето, което го представлява- д-р Илия Тонев, управител, възлага обществените поръчки при условията и реда на Закона за обществените поръчки и в съответствие с **принципите на** **публичност и прозрачност.**

В изпълнение на чл. 22б, ал. 2, т. 10 и т. 13 от ЗОП/ изм. ДВ, бр. 40 от 12 май 2014 г./ договорите за обществени поръчки, както и допълнителните споразумения към тях, когато има такива, са публикувани в Профила на купувача- обособена част на електронната страница на Възложителя, за която е осигурена публичност и в този смисъл **договорите за обществени поръчки** **са публични и общодостъпни за всеки гражданин, който проявява интерес към тях.**

В изпълнение на чл. 44, ал. 1 от ЗОП Възложителят изпраща информация за всеки сключен договор за обществена поръчка до Агенцията по обществени поръчки **за вписване в Регистъра на обществените поръчки**, който е публичен и достъпен за широката общественост.

Твърдението, че цените на медикаментите, консумативите и материалите трябва да бъдат фиксирани за периода, за който е сключен договорът, **е неточно.** **Съгласно чл. 43, ал. 2, т. 1, буква „ г“ от ЗОП изменение на договор за обществена поръчка се извършва с допълнително споразумение към договора и се допуска по изключение, когато в резултат на непредвидени обстоятелства се налага намаляване общата стойност на договора в интерес на възложителя, поради намаляване на договорените цени или договорени количества, или отпадане на дейности.** На това основание МБАЛ „Свети Врач ЕООД има сключени допълнителни споразумения за изменение на договори за обществени поръчки, тъй като изменението касае намаляване на договорените цени в интерес на болницата.

За 5- годишен период, считано от 2010 г., МБАЛ „Свети Врач“ ЕООД е провело 44 процедури за възлагане на обществени поръчки по реда на Закона за обществените поръчки. До този момент нито една процедура не е оспорена за законосъобразност; не е подадена нито една жалба от участник или заинтересовано лице; не е обжалвано решение за откриване на процедура или решение на Възложителя по процедура за обществена поръчка.

Проведените процедури за обществени поръчки са били предмет на проверка относно спазване на режима на обществените поръчки от страна на компетентните органи за контрол, определени в ЗОП- Агенция за държавна финансова инспекция. Констативните протоколи и доклади от проведените финансови инспекции са изпращани своевременно на вниманието на кмета на Община Сандански.

**По** **проблем № 6 от Питането, пример 5:** „*Нито на Общинския съвет, нито на широката общественост е известно съдържанието на договора с „ Аделина стил“ за газификацията на болницата.“*

Съдържанието на договор с „ Аделина стил“ за газификация на болницата не е известно нито на Общинския съвет, нито на широката общественост, не е известно дори и на управителя на Болницата, поради това че такъв договор няма.

МБАЛ „Свети Врач“ ЕООД има сключен договор за присъединяване към газоразпределителната мрежа на „Рила Газ“ ЕАД и за доставка на природен газ за стопански нужди с „ Рила Газ“ ЕАД. Договорът е сключен в резултат на проведена процедура за възлагане на обществена поръчка по реда на чл. 90, ал. 1, т. 3 от Закона за обществените поръчки.

Дата: 05.01.2016 г. С уважение:

гр. Сандански / В. Глинджурска/